เร่งแก้กฎหมายกันเงินสำรองเลี้ยงชีพไหลออก
สมาคมกองทุนสำรองเลี้ยงชีพห่วงปัญหาสังคมผู้สูงอายุ ทำกองทุนสำรองเลี้ยงชีพหด เร่งรัดแก้กฎหมายให้ลูกจ้างสมทบได้มากกว่านายจ้าง พร้อมเสนอให้กำหนดเป็นการออมภาคบังคับ
7 ก.ย. 2555

สมาคมกองทุนสำรองเลี้ยงชีพห่วงปัญหาสังคมผู้สูงอายุ ทำกองทุนสำรองเลี้ยงชีพหด เร่งรัดแก้กฎหมายให้ลูกจ้างสมทบได้มากกว่านายจ้าง พร้อมเสนอให้กำหนดเป็นการออมภาคบังคับ
นายพิสิฐ ลี้อาธรรม นายกสมาคมกองทุนสำรองเลี้ยงชีพ เปิดเผยว่า  ปริมาณเงินสมทบเข้ากองทุนสำรองเลี้ยงชีพมีแนวโน้มหดตัว จากที่ผ่านมาเติบโตเฉลี่ย 12% ต่อปี เนื่องจากประเทศไทยกำลังเข้าสู่สังคมผู้สูงอายุ ซึ่งทำให้มีเงินไหลออกจากการเกษียณอายุเป็นจำนวนมากขึ้นเรื่อยๆ ทั้งนี้ ในปี 2554 มีเม็ดเงินไหลเข้ากองทุนสำรองเลี้ยงชีพประมาณ 7.5 หมื่นล้านบาท ขณะที่เงินไหลออกจากการลาออกและเกษียณอายุสูงถึง 5.1 หมื่นล้านบาท และสัดส่วนมีแนวโน้มแคบเข้ามาใกล้กันมากขึ้น 
นายพิสิฐ กล่าวว่า มีแนวคิดต้องการให้รัฐบางกำหนดให้การสมทบเงินเข้ากองทุนสำรองเลี้ยงชีพ เป็นการออมเงินภาคบังคับ เพื่อเป็นหลักประกันของประชาชนหลังเกษียณให้ใช้ชีวิตได้ไม่เดือดร้อน และลดภาระงบประมาณด้านสวัสดิการของภาครัฐเกี่ยวกับการดูแลสังคมได้
นอกจากนี้ ยังได้มีการแก้ไขพระราชบัญญัติกองทุนสำรองเลี้ยงชีพ ซึ่งขณะนี้อยู่ในขั้นตอนการพิจารณาของกระทรวงการคลัง โดยสาระสำคัญ คือ เปิดทางให้ลูกจ้างส่งเงินสมทบมากกว่านายจ้างได้จากปัจจุบันกฎหมายห้ามลูกจ้างสมทบมากกว่า รวมทั้งให้ผู้ที่เกษียณหรือลาออกจากองค์กร ยังสามารถคงเงินสมทบไว้ในกองทุนได้ไม่มีกำหนด หรือสามารถเลือกได้ว่าจะรับเงินเป็นงวดเหมือนเงินบำนาญ แทนที่จะถอนออกไปทั้งก้อน
ปัจจุบันกองทุนสำรองเลี้ยงชีพมี 453 กองทุน จากทั้งหมด 11,793 บริษัท จำนวนสมาชิก 2.34 ล้านราย มูลค่าทรัพย์สินรวม 6.5 แสนล้านบาท